﻿ 1 BUSCANDO L’AMOR CĂUTÎND IUBIREA MOTTO “Visul este o formă umană de nesupunere în faţa unui destin ostil Pentru cei docili, curajul de a visa, e o formă de nebunie inutilă Pentru cei nesupuşi, trebuinţa de a visa este singura formă de supravieţuire ” Corina Chiriac Să presupunem că un om e nemulţumit de concluziile existenţei sale dintr-o anumită perioadă a vieţii Să mai presupunem că acel om e un actor Într-o zi, cumpără un DvD: să zicem, filmul “Cidul” cu splendida Sofia Loren Pe măsură ce rulează filmul, se relaxează, se simte bine dar filmul se termină la un moment dat Îl mai pune odată Şi încă odată Înţelege că starea de Bine pe care o încearcă, devine o dependenţă emoţională dar, e prea tîrziu : visează la cum ar fi, dacă el s-ar întîlni cu Sofia Loren şi între ei s-ar naşte o preafrumoasă poveste de iubire ! Şi-aşa cum inima începe să bată mai repede cînd scade tensiunea arterială din corp, sufletul lui nemulţumit, a început deja să fabrice o frumoasă poveste de amor , care nu se poate realiza niciodată Înţelege că s-a îndrăgostit de propria lui invenţie ca de un drog care l-a prins Înţelege, dar nu se culcă seara pînă cînd nu-şi revede scenele preferate şi nu-şi bea cafeaua de dimineaţa pînă cînd nu aşează cu două degete un pupic pe ecranul televizorului Speranţa din povestea lui de iubire e absolut absurdă E chiar ridicolă Dar pe el îl ajută să iasă din nemulţumirea vieţii pe care o duce Uită că nu are roluri, că l-a părăsit prietena pentru că e sărac şi că puţinii bani pe care i-a strîns se termină cu fiecare pîine cumpărată Uită de orice nefericire , încărcîndu-se de un Bine absolut nou, neaşteptat şi cu atît mai special cu cît inventata lui poveste de iubire este un Ideal de Neatins În realitate, chiar dacă el s-ar putea apropia de ea să-i facă declaraţia de amor care-i umple viaţa, d-na Loren i-ar da cel mult un autograf Poate i-ar mulţumi pentru flori şi i-ar zîmbi Atît El ştie că fantezia lui amoroasă este doar un Ideal de neatins Totuşi, nu-şi doreşte altceva decît să fie lăsat să viseze Îşi ia dreptul să viseze nestingherit Şi are dreptate să fie fericit 2 Un Ideal imposibil nu poate dezamăgi Un Ideal imposibil nu te va contrazice în nici un fel : trăieşti perfecta poveste de amor dintre tine şi un Vis E dreptul fiecăruia dintre noi de a visa cu ochii deschişi, deoarece un ideal de neatins nu te va părăsi niciodată Dacă tu nu-l părăseşti, Idealul va călători cu tine prin viaţă, braţ la braţ În fond, contează că în Timpul necunoscut nouă, al lui Dumnezeu, undeva între Universurile Paralele ale Cosmosului, tu eşti sincer îndrăgostit Contează că produci, hrăneşti, adăposteşti şi trimeţi această iubire sufletească sinceră, ca pe un meteorit, către îndepărtata constelaţie în care străluceşte Steaua… Contează că Dragostea din sufletul tău străbate cu bine spaţiile întunecate dintre Lumi şi că astfel se reumple Cosmosul de Amor Şi întrucît nimeni nu-ţi poate răpi fericirea asta , acest Bine neobişnuit va continua să trăiască în propriul său cocon ascuns în inima ta, ca un prea frumos viitor fluture Iar crisalida de fluture din visul tău perfect de iubire , nu are decît să iasă din cocon, să-şi usuce aripile la soarele sinceritaţii şi să zboare nederanjat prin gîndurile tale cele mai frumoase Tocmai faptul că idealul de care te-ai îndrăgostit este de neatins, face ca iubirea din sufletul tău să fie perfectă Fabulînd mai departe, se poate ca încărcat cu Binele absolut al tainicului tău vis, oricare dintre noi , să recapete curajul pierdut şi să repornească într-o zi la drum Întocmai ca ipoteticul personaj din această dizertaţie, te întorci cu faţa către fereastra Speranţei O deschizi şi tragi aer adînc în piept Întocmai ca un actor care sperînd din nou, porneşte către agenţiile de impresariat artistic ce–i aruncaseră fotografiile de reclamă la gunoi Cineva observă o lumină specială pe faţa lui, e impresionat de acea lumină şi-i propune un rol Plin de perfecta iubire din idealul său de neatins, va juca extraordinar; îl vor remarca şi criticii şi publicul şi spectatoarele Se poate naşte astfel o nouă stea Va apărea o nouă prietenă în viaţa lui, care va deschide cu chei potrivite uşa noii sale vile O nouă viaţă plină de Bine, se poate naşte din Binele unui vis imposibil Pentru că de fapt, cineva a întîlnit Iubirea Cineva a făcut contact cu sincera senzaţie de a fi îndrăgostit Cineva a atras spre el Bine, din Binele lui Dumnezeu Şi iubindu-şi starea de Bine din iubire, a dăruit iubire însăşi neşansei prin care trecuse Iar neşansa, ca orice femeie dificilă, nu rezistă în faţa stării de dragoste reală : se flatează, se înmoaie, se transformă în cea mai 3 docilă amantă De aceea, începe să-l laude, să-l apere, să-l sprijine pe însuşi insul pe care tocmai îl prigonise Nu spun că trebuie să fie aşa Nu spun nici măcar că este aşa Dar spun că se poate , foarte rar, să se întîmple şi aşa Spun că e uneori util să te laşi în braţele unui Vis splendid, fie el şi de neatins Sigur, o să-mi spuneţi că e o nebunie ce spun eu aici, iar eu nu voi contrazice pe nimeni ! Reversul acestui mecanism de autoinjectare cu Iluzie frumoasă, este că poţi refuza apoi realitatea Că poate să nu-ţi mai placă nimic în jurul tău În realitate, nici tu nu eşti la înălţimea Idealului tău Nu eşti cu nimic mai bun decît oricare alt ins Şi-atunci, te vei uita cu îngăduinţă la tot ce este la fel de imperfect ca şi tine în jur şi vei încerca să ajuţi, cu Binele pe care l-ai agonisit din lecţia Idealului imposibil Vei dărui Iubirea Iar ea, se va întoarce la tine pe Calea pe care-o va găsi de cuviinţă, la vremea potrivită E posibil ca viaţa noastră să fie o suită de lecţii practice : ni se dau ocazii sa aflăm cum e sa fii tînăr, sănătos, frumos, bogat, celebru, sătul, vanitos, plin de succese, alintat de şanse… Aflăm însă cum e şi Reversul , pe pielea noastră, pe pielea prietenilor , a celor din jurul nostru Din ce am observat eu, cînd împărtăşim suferinţa celor de care ne simţim ataşaţi : familie, prieteni, vecini, cunoscuţi ocazionali sau celebrităţi pe care le admirăm, aflăm o stare de compasiune Sufletele noastre se clintesc din indiferenţă la exemple nefericite Dacă se clintesc Iar dacă se clintesc, în cel mai fericit caz, eu aşi numi mişcarea inimii, compasiune Nu Iubire Pentru că privind la nefericirea altuia, ne e milă de noi înşine, dacă am fi în locul celui atins de rău Dacă avem puţină teamă de Dumnezeu, ajutăm ca să fim şi noi ajutaţi cînd ne va fi la fel de rău Şi tot e ceva ! Tot e mai bine decît copleşitoarea indiferenţă rînjită din jurul nostru Dar cum aflăm ce este Iubirea ? Pe ce cale putem agonisi iubirea care nu caută mila jignitoare, acte de casatorie, copii făcuţi din interes, sau fuga de singurătate ? Cum aflăm Iubirea în sine, sentimentul ca nevoie bruscă uneori, de a aparţine unui om, unei case confortabile, unei profesii impresionante ? Cred că numai îndrăgostindu-ne Atunci, la început, ne “facem iluzii “ Ne închipuim diverse scenarii fericite Visăm cu ochii deschişi Dar, dacă suntem pur şi simplu îndrăgostiţi, aflăm şi iubirea la care mă refer eu 4 Cea pe care o caut eu Dragostea cîntată de poeţi, de muzicieni, de artişti, de marii mistici religioşi Nefanatici ai Credinţei Iubirea care nu socoteşte planuri şi avantaje, deci nu jigneşte, nu răneşte, nu se răzbună Iubirea care nu pretinde Iubirea care cere doar să se ofere, pentru că nu poate face altfel Dragostea de care vorbeşte Apostolul Pavel în Scrisoarea către Corinteni Pînă azi, nu am întîlnit această dragoste decît în ochi iubitori de cîine În ochii negrii ai cîinelui meu, pe care îl iubesc cu cea mai adevărată Iubire Există însă vreo reţetă de a muta iubirea pe care o poţi împărtăşi cu cîinele tău, într-o relaţie de doi oameni, de cinci sute, de o întreagă societate umană complet Înstrăinată ? Pentru mine există aceeaşi “reţetă” veche de 2000 de ani : cuvintele lui Hristos Sunt cuvintele care te învaţă Iubirea Aceea care Visează cum să ajungă la Împărăţia Carului Mare, cel plin de Stele… Dar nici eu nu le pot aplica întotdeauna Cred că asta e lecţia ascunsă în Visul de Amor : să trăieşti sentimentul de iubire pur spirituală, în sine, chiar fără a aştepta ceva în schimb Să-l înveţi prin experimentare pe viu Să-l simţi, ca să ştii cum e Să-l cunoşti, ca să-l recunoşti Să te conectezi la Iubirea Dumnezeiască, singura Forţă ce creează şi învîrteşte Galaxiile , fiecare pe locul ei De aceea cred că e bine să visezi la ceva Frumos, Mare, Perfect, Imposibil deocamdată pentru limitele noastre Umane Că dacă vom visa doar la măsura din care suntem făcuţi, ne vom alege cu mai puţin chiar decît avem E ca la magazinele de lux care oferă ieftiniri Ca la saloanele de licitaţie Cere mult de la tine, ca să rămîi totuşi cu ceva după “ negociere” Întinde mîna după raftul cel mai înalt, ca să iei măcar de pe cel din faţa ta ceva Deprinde curajul de a căuta cu speranţă Şi nu te dezamăgi dacă nu găseşti de la primele încercări Cere de la tine însuţi mai mult, ca să te dovedeşti capabil de a primi Cere-i vieţii tot : ea îţi va oferi oricum ce e programată să-ţi dea, însă uneori, impresionat, Dumnezeu va face şi excepţii ! Dacă vei cere puţin, te va dispreţui şi cel care cumpără şi propria ta părere despre tine ! Şi astfel nu vei mai cere Nu vei mai primi şi nu vei mai oferi nimănui nimic Vei ieşi din circuitul viu al Pulsului Continuu Dar nu cere gîndind că ţi se cuvine ! Ci consideră că răspunsul la rugămintea ta, dacă soseşte, este un Cadou intenţionat , un Dar aparte , o Bunăvoinţă excepţională, plină de dragoste, din partea lui Dumnezeu 5 Spun deci că se poate construi viitorul şi aşa Visînd Poate, tocmai aşa “Mind is the builder” spunea Edgar Cayce Mintea este constructorul unei imagini holografice Crează un Vis, îl face o Ideie şi o proiectează tridimensional, direct în spaţiul amorf din miezul unei zile anoste Loc amorf şi anost ca o ciupercă de copac, cafenie şi uscată O Iască Injectată cu un Vis frumos, ciuperca explodează Se anihlează Iar Visul, ajuns în Spaţiul Necunoscut nouă, al lui Dumnezeu, se autopropune ca o posibilitate Acolo, proiecţia gîndului tău va găsi poate un “arhitect” să o considere interesantă, să o propună unei “comisii” Dacă ai şansa să ţi se “aprobe” Visul, ţi se vor “împrumuta” apoi şi resursele necesare adeveririi visului tău, aparent imposibil Nimeni nu a rîs mai tare decît academicienii lumii de-acum o sută de ani, de ideia că un obiect mai greu decît aerul, poate sta în aer Că poate chiar zbura Nu o pasăre Un obiect Şi totuşi, graţie cîtorva visători, azi zburăm peste Oceanele Planetei cu avionul, plasăm dincolo de Pămînt staţii orbitale internaţionale şi trimetem un observator astronomic în Cosmos, pe Hubble cel mare , să vedem pe ce Stea ne vom salva, atunci cînd ne vom face viaţa cu mult mai imposibilă pe Pămînt… Spun că eu am visat şi parte din visele mele s-au adeverit Spun că eu sunt ipoteticul actor Spun că asemănător se crează starea de Bine : ca un actor, îţi închipui pentru cîteva ore că eşti Richard al 3-lea, sau Violetta din Dama cu Camelii Nu vei deveni niciodată în viaţa de toate zilele Ingrid Bergmann şi nu vei juca niciodată în locul ei în Cassablanca alături de Humphray Bogart Tocmai asta te ajută să-ţi ajungi starea de Bine : adevărul că manevrezi o situaţie imposibilă ! Ai infinit spaţiu să visezi Ca să poţi pune apoi în practică atît cît se potriveşte realităţii din tot ce ai visat Ai spaţiu să construieşti o posibilă realitate Să ai Ce pune în practică Să ai Ce adapta la realitate, din visarea la o situaţie imposibilă Fiind imposibilă, situaţia rămîne constant, teritoriul pur al Imaginaţiei curate Dacă vei întinde mîna gîndului către Bine, acest teritoriu va deveni poiana din mijlocul unei păduri unde nu sunt furtuni, nu bate grindina şi nu te încolţesc lupi flămînzi, poiană teoretică, folosită în multe exerciţii de meditaţie Te poţi desigur rătăci în pădure, dacă uiţi că nu toate visele sunt destinate să devină realitate 6 Dar, merită să visăm Trebuie să visăm Sunt de acord, Visul este o formă umană de nesupunere în faţa unui destin ostil Chiar dacă ar fi adevărat că noi ne-am ales acel destin înainte de a ne naşte pentru a plăti greşeli din alte vieţi, pentru a învăţa stări noi de existenţă Unii, mai docili, se supun fără cîrtire încercărilor alese Îşi suie cuminţi sarsanaua sorţii pe spinare, şi o transportă cu sau fără lacrimi pînă la “destinaţie” Nu-şi propun eliberarea spinării Nu-şi imaginează cum s-ar simţi fără greutatea sarcinii de cărat Nu-i dau voie gîndului să-şi închipuie o schimbare radicală de existenţă De asemenea persoane au nevoie părinţi egoişti, soţi bătăuşi, şefi hapsîni sau guverne totalitariste De asemenea persoane au nevoie orînduiri sociale care experimentează forme de comunism, forme de fanatism religios, sau democraţii duse pînă la absurdul libertăţii Problema reală e că nu se vrea numai pielea, carnea sau laptele nostru, ci însuşi controlul asupra gîndurilor ce se pot elibera Suntem cuminţiţi cu zăhărelul datoriilor bancare şi spaima rămînerii pe drumuri Asta în cazul în care nu ne cuminţim unii pe alţii cu tradiţii nemiloase, încremenite în Istorii contrafăcute menite să te resemneze : “ Ce vrei, aşa am apucat din moşi-strămoşi, aşa facem şi noi “ ! Pentru cei docili, curajul de a visa, e o formă de nebunie inutilă Şi poate au dreptate E destul de grea sarcina unui destin ostil Efortul de a schimba realmente ceva, îl oboseşte de multe ori degeaba pe cel revoltat Şi chiar dacă ar fi adevărat că singuri ne alegem soarta înainte de a ne naşte, alţii dintre noi se împotrivesc propriei alegeri Caută prin orice mijloace să o schimbe şi dacă văd că totuşi nu se pot sustrage “cursei cu obstacole obligatorii” , Visează Pentru cei nesupuşi, trebuinţa de a visa este şi rămîne singura formă de supravieţuire Pentru procurorul roman Pontius Pilat, Iisus a fost un Visător Pentru toţi oficialii din vremea Lui, Isus a fost un revoluţionar periculos Pentru că a fost un Visător şi un răzvrătit în acelaşi timp, Iisus a deschis minţii noastre uşa largă a curajului de a gîndi, supunîndu-se în acelaşi timp destinului pentru care a coborît pe Pămînt : acela de ne învăţa ce este Iubirea spirituală Cu preţul de a fi trebuit să ia asupra Sa păcatele noastre Iată un Ideal de neatins încă pentru mine Dar Cuvintele şi activitatea Lui terestră, au oferit prin visare, perspectiva unei Împărăţii în care va domni atîta Iubire 7 , încît oaia va umbla la braţ cu leul în perfectă prietenie Astfel, s-a născut nu numai o Religie nouă, ci o definitivă soluţie de a ne schimba destinele vieţilor viitoare, într-un Bine încă neacceptat de cei mai mulţi dintre noi Iisus a vorbit despre destinul viitor al entităţilor noastre eterice, acelea care se întorc în Cer după ce au părăsit învelişul material al corpurilor noastre terestre Acea entitate care e Creată după Chipul şi asemănarea lui Dumnezeu Acel “corp astral” care va trăi veşnic Acea individualitate pur spirituală care, purificată şi înţelepţită, va putea deveni un colaborator permanent al lui Dumnezeu la continua Creaţie a Lumilor Universului Lumi create cu atîta Dragoste… Iată de ce, mă întreb cu bună dreptate : Există oare Vis mai Mare decît că într-o zi, vei face schimb împărtăşit de Dragoste curată cu Iubirea dezinteresată a celui care oferă TOT ?! Nu ne-a învăţat El că numai prin Iubire ne putem ridica spre El ?! Nu este oare Credinţa în Viaţa Veşnică a lui Dumnezeu cel mai mare Vis ? Merită să te încarci din Binele absolut al unui vis fără cusur Ideal Aşa cum atunci cînd bateria de la Trabantul tău moare, vine cineva cu un Mercedes şi te conectează cu doi cleşti, la bateria lui Stau legate cele două baterii, fiecare în maşina ei, atîta vreme cît e necesar Nu mai mult După ce bateria ta s-a încărcat, n-ai să mai rămîi legat de cel care te-a ajutat, că o avea şi omu’ treburile lui, aşa cum tu le ai pe ale tale ! E suficient că bateria ta goală s-a încărcat E suficient apoi să porneşti motorul, să dai timp alternatorului să-şi facă restul de treabă, pentru ca tu să poţi călători cu propria ta maşină Aşa e şi cu visul imposibil Te ajută Visul, dacă-i respecţi jocul, individualitatea, rolul de baterie de imprumut, să te încarce cu “electrica” necesară Dacă poţi folosi Binele cu care un vis frumos şi imposibil te încarcă, trebuie apoi să-l laşi o vreme Fă-i sau cumpără- i o cutiuţă frumoasă, alege cel mai parfumat sertar din casă şi păstrează-l acolo Nu se ştie niciodată dacă nu se va adeveri mîine De aceea, du-te şi mulţumeşte-i din cînd în cînd, că te-a ajutat în ora ta de nevoie Riscul cel mare, de fapt, nu e că te vei trezi şi Visul se va destrăma 8 Ci însuşi faptul că un Vis se poate adeveri ! Că te poţi trezi cu Sofia Loren la uşă, în costumul din Cidul ! Că poate veni la tine un regizor să-ţi propună să-l joci tu pe Humphray Bogart…Abia asta e problema Te prinde nepregătit Sau prinde nepregătit însuşi Visul care credea că nu se va trezi din vis…Abia atunci trebuie să te îngrijorezi, iar pentru această situaţie… nu ştiu dacă am sfaturi ! Trebuie să fim bine pregătiţi pentru ipoteza că un Vis poate deveni realitate Trebuie să fim pregătiţi pentru a fi şi foarte fericiţi Am avut cîteva vise şi unele s-au adeverit Unul dintre ele era pe vremea cînd eram domnişoară, despre cum să fac să devin o artistă mare Altul, era despre un amor mare De mult Mie cînd mi s-a adeverit amorul visat, m-am bucurat prea tare Iar fericirile mari sunt mai distrugătoare decît marile supărări Celălalt nu a înţeles de ce mă bucur nemăsurat şi s-a speriat Probabil că el nu visase niciodată înainte Nu se împrietenise cu măsurile Mari…A preferat ceva mai simplu, care-i era familiar A fost un amor imposibil, nu pentru ca nu s-a finalizat cu un mariaj, ci pentru ca Vibraţia Viselor din sufletele noastre erau incompatibile Totuşi , azi îmi pare bine că am visat atunci Am înţeles substanţa viselor mele Am aflat Ce anume pot face cu propriile mele Vise Aşa şi tu : dacă te interesează un Vis, încearcă Riscă Dacă nu, uită tot ce spun eu aici Spun că am redescoperit un Vis extraordinar Că mi-am amintit să Visez Spun că exact atunci cînd nu mă mai aşteptam, inima mea a tresărit şi s-a îndrăgostit de un Artist pe care aproape nu-l cunoşteam, privind mereu şi mereu un Dvd Mă îndrăgostesc de faptul că nu-şi economiseşte arderea interioară pentru a ne scoate pe noi din monoton , din cenuşiu De faptul că asta am încercat şi eu să fac în cariera mea : să cînt cu bucurie, pentru bucuria altora Am făcut-o şi m-am bucurat şi eu şi ceilalţi Dar, nu m-aşi putea compara cu incredibil de sentimentala lui Ofertă Mă îndrăgostesc de Idealul pe care uitasem între timp să-l caut Acest Artist Arde, golindu-se pe sine ca să ne umplem noi cu măsuri Mari Enorme Imposibil de atins Nu mă îndoiesc de faptul că Bunul Dumnezeu îi umple sufletul la loc cu Harul Său, ca el să poată arde din nou, pentru nevoia noastră de Iubire ! La asta serveşte un artist adevărat La asta serveşte orice om în stare să împărtăşească altora Iubire din sufletul lui 9 De asta ne-a dat Dumnezeu, fiecăruia dintre noi cîte o întrebuinţare Ca să putem fi utili altora, conectîndu-ne unii la alţii cu Dragoste Dar atunci cînd întîlneşti pe cineva care umblă cu Inima sa fierbinte pe palme, înclină-te în faţa mîinilor sale pline Este obligatoriu Astfel, vei primi Iubirea din mîinile pline , te vei trezi la Viaţă şi vei răspunde cu iubire Ce cadou ! O să-mi spuneţi că mă înşel, că sunt doar plină de admiraţie, iar eu o să vă răspund că personal, dacă nu admir… Nu-mi doresc decît ca nimeni să nu-mi sufle în flacără : lumînarea romantismului perfect pe care-l trimet artistului de dincolo de Dvd, abia a început să ardă Şi va arde şi atunci cînd poate îmi va fi mai Bine, din recunoştinţă Ştiu, am aflat la ce serveşte un Vis La a te reumple de Speranţă în momentele de gol, ca o Rugăciune profundă Tocmai de asta am început să-mi scriu povestea vieţii : m-am conectat la cineva care mi-a reumplut sufletul cu Minunea revenirii din comă ! Pentru că a nu iubi, este egal cu moartea clinică Eu m- am vindecat din nou de o anumită moarte De moartea sufletului Acum pot da şi eu mai departe Dragostea regăsită, profitînd de cîteva premiere în viaţa mea Pentru că mă simt îndrăgostită, am găsit curajul unei excursii în propriile amintiri, nu verbal unei prietene în tihna sufrageriei , ci pe o hirtie publică Voi căuta să scriu nu doar pentru a publica ci pentru a ruga poveştile mele să vorbească pentru mine Să fie un vajnic purtător de cuvînt Să ajungă la alţii din partea mea Sper să spună ea tot ce n-am putut spune eu pînă azi : faptul că toată viaţa am căutat Dragostea E posibil să nu fi fost scris în soarta mea că voi găsi Iubirea în această viaţă Nu aceea pe care am căutat-o eu Totuşi, greşind sau reuşind, pierzînd sau cîştigînd , răzgîndindu-mă sau înşelîndu-mă, sperînd din nou sau căzînd în deznădejde, regretînd şi renunţînd să o mai caut, ridicîndu-mă apoi din nou, mai sus decît cele mai nesăbuite vise, toată viaţa am căutat Iubirea Probabil că tocmai de aceea, încă mai caut Iubirea sufletească cea mai profundă Acea Iubire pe care fără nici o reţinere, o împărtăşeşti cu cîinele pe care îl iubeşti Acea Iubire a cărei fericire te doare în inima secretă ! Mă ajut în această excursie de alte premiere în viaţa mea : mă aflu pentru prima oara în viaţă în Emisfera Sudică a Planetei Pentru prima oară desupra balconului răsare în faţa mea Steaua Sudului în loc de Luceafăr ; pentru prima oară am vîrsta de 55 de ani ; şi pentru prima oară cred că e posibil să-ţi renască sufletul din propria lui adormire sub forma unei iubiri neaşteptate, la orice vîrstă 10 În fond, dacă nu mă îndrăgosteam, ce nevoie aveam să dedic Visării un capitol de atîtea pagini ?! Mă bucur să trăiesc o Iubire care ţîşneşte ca apa caldă dintr-o ţeavă lovită din întîmplare Se înalţă eliberată şi sclipitoare ca apa izvoarelor termale neştiute, pînă în momentul cînd s-a săpat în locul acela din cu totul alt motiv… Pentru că mi-am amintit cu fericită surpriză ce am căutat toată viaţa, am reînceput să scriu Şi atîta vreme cît Binele acesta fără cusur îmi va face Bine, va continua să existe o enormă tandreţe în inima mea pentru acest mare Artist Invidiez frizerul care îl atinge ca să-l tundă, femeia care-I mîngîie cămăşile cînd I le calcă, sau filtrul microfonului la care cîntă …Aşi vrea să fiu volanul maşinii pe care o conduce, fotoliul pe care se odihneşte, categoric aşi vrea să fiu paharul pe care-l duce la buze… Asta înseamnă să fii din nou îndrăgostit ? Tandreţea se învîrteşte nebună în sufletul meu , ca şi dvd-ul lui din inima leptopului meu În spaniolă, “ căutînd iubirea” se spune “ buscando l’amor “ Aşa se va chema această carte dedicată celor care consideră că Dragostea este o Comoară, îngopată pe o insulă O cauţi fără hartă, alergînd peste valuri către o insulă necunoscută O voi dedica apoi celor care vor căuta la rîndul lor aceeaşi Comoară, datorită celor ca el, ca mine, a tuturor celor care pledăm pentru Iubire Măcar din auzite şi tot vor afla de ea Şi poate o vor căuta şi ei ! Că din cîţi o vor căuta, cineva tot o va găsi Măcar aşa cum am găsit-o eu De aceea, această carte este dedicată mai ales celui care toată viaţa lui a cîntat despre trebuinţa de a iubi, cu orice preţ, cu orice sacrificiu, cu absolut tot sufletul Îl voi căuta ca să-i pot mulţumi că există şi pentru mine Pentru că îi datorez existenţa acestor rînduri Este Cel de care sufletul meu s-a îndrăgostit pentru că iubeşte sentimental O să-mi spuneţi că nu se poate iubi altfel, iar eu o să vă contrazic Dragostea se naşte prin comparaţie Iată de ce Iubirea se confundă oricînd cu ambiţia, cu dorinţa senzuală, cu nevoia de a lăsa urmaşilor numele părinţilor tăi împreună cu ce ai realizat în viaţă Nu iubim pentru că nu ne recunoaştem în sufletul altuia decît foarte rar Nu ne ticăie inima şi nu mai întindem mîna de plasmă binevoitoare a Sentimentului Noi oamenii nu ne iubim, pentru că nu recunoaştem unii într-alţii nevoia de a iubi Tocmai aici ar fi 11 realizarea unei adevărate “familii umane”: să ne iubim fără să ne asemănăm altfel, decît în nevoia de a ne dărui Iubirea ! In realitate, cine suferă de Nevoia de-a iubi, se poate îndrăgosti de propria lui nevoie plasată ca un reflector pe cineva ales la întîmplare Şi dacă fatal va suferi o decepţie, se va dedica distrugerii “mitului iubirii” Pentru că va ajunge să deteste orice referire la Iubire La Visul ei Nu mai vorbeşte copiilor săi despre iubire şi din vorbă în vorbă, din generaţie în generaţie, Sentimentul de Amor devine o noţiune desuetă, jenantă, un pretext verbal pentru lideri politici sau religioşi ambiţioşi, prefăcuţi şi abili O minciună-unealtă în arsenalul manipulatorilor de vocaţie Rămîne o şansă : cîteodată cineva strigă din mijlocul unei mulţimi, “ Eu iubesc cu adevărat De asta cînt, de asta mă dedic celor săraci, de asta descopăr vaccinuri salvatoare “ ! Poate de asta, un Suflet viu şi darnic în dispoziţia de a Iubi, devine cunoscut atrăgînd în jurul lui admiratori Mulţimea îşi aminteşte ce căuta : să aibă pe cine iubi ! Iar unii îi vor mulţumi lui Dumnezeu că le este cald în inimă ! Artistul meu Iubeşte dulce, ca o parfumată îngheţată de mango preparată cu zahăr de trestie, decorată cu frunze proaspete de mentă şi servită pe plaja cubaneză de la Varadero, sub un palmier legănat în soare ! Oferă o Dragoste pe care o poţi aproape gusta încîntat ! Nu are importanţă cum îl cheamă Nu intenţionez să mă laud de cine m-am îndrăgostit Va avea importanţă doar să afle că este iubit de încă cineva şi să se bucure Iar mie, în bucuria mea, nu-mi rămîne decît să mă întreb cu regret, de ce oare nu am avut şansa de a-l fi întîlnit măcar odată în realitate, în atîţia ani de cînd călătoresc pentru a urca pe Scenă De ce nu mi-a fost dat să-l întîlnesc pînă astăzi Aşi fi primit de la el un autograf Şi poate un zîmbet Atît Corina Chiriac, Buenos Aires, Septembrie 2005 12 